钦定古今图书集成/明伦汇编/官常典/第303卷 > 朱希周
## 钦定古今图书集成/明伦汇编/官常典/第303卷 > 朱希周

按《明外史》本传：“希周，字懋忠，昆山人，徙吴县。高祖吉，
户科给事中。父文云，按察副使。希周应弘治九年殿
试，孝宗喜其姓名，擢为第一，授翰林院修撰，进侍讲，
充经筵讲官。刘瑾摘修《会典》小疵，贬为修撰。《孝宗实
录》成，复官。久之，进侍读学士，擢南京吏部右侍郎。阅
五年，召为礼部右侍郎。时方议大礼，数偕其长争执。”
会左侍郎吴一鹏奉使安陆，尚书席书未至，希周独
理部事。而帝方营观德殿，令协律郎崔元初习乐舞
生于大内。太常卿汪举劾之，帝遂令太常官一人同
入内教习。希周上言“太常乐舞有定数，不当更设。”帝
不从。举复争，帝责其妄议。而是时张璁、桂萼已召至，
益交章请去“本生”之号。帝悦，从之。趣礼官具上册仪。
希周率郎中余才、汪必东等疏谏曰：“陛下考孝宗母，
昭圣三年矣，而更定之论忽从中出，则明诏为虚文，
不足信天下；祭告为渎礼，何以感神祇？且本生非贬
词也。不妨正统，而亲之义寓焉。何嫌于此，而必欲去
之，以滋天下之议？”时群臣谏者甚众，疏皆留中。遂相
率诣左顺门跪伏。希周走告诸阁臣曰：“群臣伏阙，公
等能坐视乎？”亦偕群臣跪伏以请。帝闻大怒，命希周
与何孟春等俱待罪，而尽系庶僚于诏狱。明日上《章
圣皇太后册文》。希周及尚书秦金、金献民、赵鉴、赵璜，
侍郎何孟春，都御史王时中，大理少卿张缙、徐文华
俱不赴。帝怒责陈状。希周等伏罪，复严旨谯责乃已。
而是时庶僚系狱者犹未释。希周上言：“诸臣狂率，固
不可宥。但今献皇帝神主将至，必百官齐迎，乃克成
礼。乞早宽缧绁，用襄大典。”不纳，大礼遂自此定矣。其
明年，由左侍郎迁南京吏部尚书。嘉靖六年大计京
官，南六科无黜者。桂萼素以《议礼》嗛希周，且恶两京
言官尝劾己，因言希周畏势曲庇。希周言“南京六科
止七人，实无可去者。臣以言路私之固不可，如避言
路嫌诛责之尤不可。且使举曹皆贤，必去一二人，示
公设举曹皆不肖，亦但去一二人塞责乎？”因力称疾
乞休，温旨许之，仍敕有司岁给夫廪。林居三十年，中
外论荐者三十馀疏，竟不复起。性恭谨，不妄取予。卒，
年八十有四，赠太子少保。濒殁，属诸子曰：“他日傥蒙
易名典，勿犯我家讳。”乃避文。谥恭靖。